เร่งมือหาเงินฝาก8หมื่นล้าน
ธกส.จัดหนักตุนไว้ปล่อยกู้กลุ่มเกษตรกร ยันฐานะแข็งแกร่งเงินจำนำข้าวมีพร้อม
23 มี.ค. 2556

ธกส.จัดหนักตุนไว้ปล่อยกู้กลุ่มเกษตรกร ยันฐานะแข็งแกร่งเงินจำนำข้าวมีพร้อม
ธ.ก.ส. เปิดโต๊ะระดมเงินฝาก 8.2 หมื่นล้าน นำไปปล่อยกู้เกษตรกรไม่เกี่ยวจำนำข้าว
นายบุญช่วย เจียดำรงค์ชัย รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในปีบัญชี 2556 (เม.ย. 255631 มี.ค. 2557) ธนาคารตั้งเป้าในการระดมเงินฝากไว้ 8.2 หมื่นล้านบาท เพิ่มจากปีบัญชี 2555 ที่คาดว่าจะมียอดเงินฝากรวมกว่า 9.8 แสนล้านบาท โดยในปีที่ผ่านมาเงินฝากเพิ่มกว่า 9 หมื่นล้านบาท หรือกว่า 11% 
รองผู้จัดการ ธ.ก.ส. ยืนยันว่า การระดมเงินฝากดังกล่าวเพื่อรองรับการปล่อยสินเชื่อให้กับเกษตรกรลูกค้าปกติของธนาคารที่ตั้งเป้าขยายตัว 1 แสนล้านบาท ส่วนการเดินหน้าโครงการรับจำนำข้าวจะใช้เงินในลักษณะเงินกู้จากหลายสถาบันการเงิน หรือ ซินดิเคตโลน ซึ่งที่รัฐบาลค้ำประกันและเงินจากสภาพคล่องของ ธ.ก.ส. อีก 9 หมื่นล้านบาท โดยจะถูกแยกไว้ในบัญชีพิเศษ 




 
สำหรับแผนการระดมเงินฝาก 8.2 หมื่นล้านบาท จะเป็นการระดมเงินฝากจากผู้ฝากเงินรายย่อยผ่านบัญชีต่างๆ เช่น บัญชีเงินฝากทวีโชคที่มีฐานลูกค้าฝากเงินอยู่แล้วกว่า 1.3 แสนล้านบาท ซึ่งในปีนี้ตั้งเป้ารับฝากเพิ่มขึ้นอีกกว่า 2.5 หมื่นล้านบาท 
นอกจากนี้ จะเป็นการระดมเงินผ่านการออกสลากออมทรัพย์ทวีสิน ชุดข้าวทิพย์ 3 หมื่นล้านบาท ซึ่งเริ่มรับฝากตั้งแต่ 20 มี.ค. และเตรียมออกบัตรเพิ่มทรัพย์วงเงินประมาณ 1.5 หมื่นล้านบาท ในเดือน มิ.ย.นี้ 
สลากออมทรัพย์ทวีสิน ชุดข้าวทิพย์นั้น ผู้ซื้อสลากมีสิทธิลุ้นรับรางวัลทุกวันที่ 16 ของเดือน รางวัลที่ 1 เสี่ยงหมวดมี1 รางวัล รางวัลละ 20 ล้านบาท รางวัลที่ 1 ต่างหมวด มี 6 รางวัล รางวัลละ5 แสนบาท
รางวัลที่ 2 หมุน 3 ครั้ง มี 21 รางวัล รางวัลละ 2 แสนบาท รางวัลที่ 3 หมุน 10 ครั้ง มี 70 รางวัล รางวัลละ 5 หมื่นบาท รางวัลที่ 4 หมุน 20 ครั้ง มี 140 รางวัล รางวัลละ 2 หมื่นบาท รางวัลที่ 5 หมุน 100 ครั้ง มี 700 รางวัล รางวัลละ 1 หมื่นบาท และรางวัลเลขท้าย 3 ตัว หมุน 2 ครั้ง มี 1.4 แสนรางวัล รางวัลละ 200 บาท รวมทั้งสิ้น 140,938 รางวัล เป็นเงินรางวัลเดือนละ 68.5 ล้านบาท รวม 36 ครั้ง หรือตลอดอายุการถือครองสลาก 3 ปี โดยออกรางวัลครั้งแรก 16 มิ.ย. 2556 และครั้งสุดท้าย 16 พ.ค. 2559
นายบุญช่วย กล่าวว่า ธ.ก.ส.มีความพร้อมในการรับจำนำข้าวนาปรังรอบใหม่ที่จะเริ่มต้นตั้งแต่วันที่ 1 เม.ย.นี้ และยืนยันว่าจะสามารถจ่ายเงินให้กับเกษตรกรผู้ปลูกข้าวนาปรังได้ตามหน้าที่ที่ได้รับมอบหมายจากรัฐบาล n